钦定古今图书集成/明伦汇编/氏族典/第200卷 > 《廖用贤尚友录》 > 茅盈〈弟固 衷〉
## 钦定古今图书集成/明伦汇编/氏族典/第200卷 > 《廖用贤尚友录》 > 茅盈〈弟固 衷〉

按《尚友录》：盈濛元孙，字叔申，弟固，字季伟，次弟衷，字
思和。盈生于汉景帝中元五年，少秉异操，独味清虚年十八，遂弃家入恒山，修道饵术，得见王母，授以太
极元真之经。父怒其久出，欲杖之，盈跪曰：“盈已受圣
师符录，有兵侍卫，大人行杖，恐天兵相阻，恐加罪重。”
父欲验其言，故杖之，杖折数十段，父始悟其道。成宣
帝初元四年，离别家人亲友，乘云冉冉而去。时弟固
为武威太守，衷为西河太守，闻兄飞升，皆弃官还家，
求兄于东山。盈乃教二弟延年不死之法。后亦成仙，
居茅山，世称“三茅真君。”